དེ་ཡང་།ཇི་ལྟར་གསོལ་བ་བཏབ་པ་བཞིན།རབ་བྱུང་༡༧པའི་བོད་རྒྱལ་ལོ་༢༡༤༡རབ་གནས་ཤིང་རྟ་ལོའི་དགུན་ཟླ་ཐ་མའི་ཚེས་དགུསྤྱི་ལོ་༢༠༡༥ཟླ་༡་ཚེས་༢༨བཟང་པོར།དོན་གྱི་སླད་དུ་མཚན་ནས་སྨོས་ཏེ་དཔལ་ལྡན་འབྲི་གུང་བཀའ་བརྒྱུད་ཀྱི་བསྟན་པའི་བདག་པོ༧སྐྱབས་མགོན་ཆེ་ཚང་རིན་པོ་ཆེ་འཕྲིན་ལས་ལྷུན་གྲུབ་མཆོག་ཉིད་རི་ངོགས་འདིར་དངོས་སུ་ཞབས་སོར་འཁོད་གནང་ཞིང་།དེ་ཡང་ཀཿཐོག་རིག་འཛིན་ཆེན་པོ་དང་།བོད་ནས་ཆེད་ཕེབས་གནང་བའི་འཕྲེང་དྷཱིཿརིན་པོ་ཆེ།སྨོན་ལམ་བརྡ་འཕྲིན་ཞིབ་འཇུག་ལྟེ་གནས་ཀྱི་འགན་འཛིན་དགེ་བཤེས་བློ་བཟང་སྨོན་ལམ།སྒྲུབ་དཔོན་བསྟན་འཛིན།སྨོན་ལམ་ཚིག་མཛོད་ཆེན་མོའི་སྤྱི་ཁྱབ་རྩོམ་སྒྲིག་པ་འཇུ་བསྟན་སྐྱོང་དང་།ནང་བསྟན་སྲི་ཞུ་ཁང་གི་འགན་འཛིན་ངག་དབང་ཕྲིན་ལས་སོགས་ཕྱོགས་མཐའ་ཁག་ནས་ཕེབས་པའི་སྐུ་མགྲོན་དང་དད་ལྡན་བརྒྱད་ཅུ་ལྷག་གིས་ཕེབས་གསུ་དང་བཅས་སྔ་དྲོ་ཆུ་ཚོད་བཅུ་གཅིག་ཙམ་ལ་སྒྲུབ་ཁང་དུ་དངོས་སུ་ཞབས་སོར་འཁོད་པ་དང་།སྣོད་བཅུད་རྟེན་དང་བརྟེན་པ་ཡོངས་ལ་ཁྲུས་གསོལ་དང་རབ་ཏུ་གནས་པའི་ཆོ་ག་ལེགས་པར་གྲུབ་རྗེས་༧སྐྱབས་མགོན་མཆོག་གིས་འདུས་མང་ཡོངས་ལ་རྗེ་བཙུན་ཏེ་ལོ་པས་ཆུ་བོ་གངྒའི་འགྲམ་དུ་དཔལ་ན་རོ་པ་ལ་གདམས་པའི་ཕྱག་ཆེན་གངྒ་མའི་ཁྲིད་ལུང་བསྩལ།དེ་ནས་བླ་མ་ཡེ་ཤེས་རབ་རྒྱས་མཆོག་གིས་༧སྐྱབས་མགོན་རིན་པོ་ཆེ་མཆོག་དང་དགེ་འདུན་པར་རྟེན་འབྲེལ་གྱི་འབུལ་མཚོན་ཕུལ་ཞིང་།༧སྐྱབས་མགོན་མཆོག་གིས་དེར་འདུས་མི་མང་ཡོངས་ལ་ཕྱག་དབང་དང་བྱིན་རླབས་བསྩལ་རྗེས་སྐུ་དངོས་སུ་འདུས་ཚོགས་ཡོངས་དང་མཉམ་དུ་ཁོར་ཡུག་ཧྲིལ་པོར་ཞབས་ཀྱིས་བཅགས་ཤིང་ཞིབ་གཟིགས་མཛད་གྲུབ་རྗེས།༧སྐྱབས་མགོན་མཆོག་ཉིད་ཉིན་གུང་གསོལ་ཚིགས་གནང་ཡུལ་དང་ཕེབས་ཏེ་སྐུ་མགྲོན་རྣམ་པ་དང་ལྷན་ལུགས་གཉིས་བླངས་དོར་དང་འབྲེལ་བའི་བསླབ་བྱ་དང་།ཁྱད་པར་བོད་ཕྱི་ནང་གི་ཤེས་ཡོན་སློབ་གསོའི་གནས་བབ་དང་།གནའ་དེང་ལོ་རྒྱུས་ཀྱི་བྱུང་བ་སོགས་དང་འབྲེལ་བའི་བཀའ་མོལ་མང་པོ་གནང་ཞིང་།སྐུ་མགྲོན་དག་དང་ལྷན་དུ་ཐུགས་བག་ལྷོད་པོས་ཉིན་གུང་གསོལ་ཚིགས་གྲུབ་པ་དང་།སླར་ཡང་།བཀྲ་ཤིས་སྨོན་ལམ་གྱི་མཚམས་སྦྱོར་དང་བཅས་ཏེ་སྒྲུབ་ཁང་གི་ཟུར་ངོས་སུ་འཕགས་པའི་ཡུལ་མཆོག་རྒྱ་གར་རྡོ་རྗེ་གདན་ནས་གདན་འདྲེན་ཞུས་གནང་བའི་བྱང་ཆུབ་ཤིང་གི་ས་བོན་ཉིད་སྐུ་ངོ་མས་ཕྱག་གིས་བཞེས་ཏེ་འདེབས་འཛུགས་མཛད་མཐར་ཉིན་དེའི་སྒྲུབ་ཁང་བྱིན་རླབས་དང་འབྲེལ་བའི་གནང་སྒོ་ཁག་ཕུན་སུམ་ཚོགས་པའི་ངང་ནས་ལེགས་པར་གྲུབ།